દૂધસાગર રોડ પર ભગવતી સોસાયટીમાં આર.એમ.સી.ની વોર્ડ ઓફિસ પાછળ પૂર્વ ડેપ્યુટી મેયર શકીલભાઇ રફાઇનું બોર્ડ મારેલું છે એ મકાનમાં ત્રણેક દિવસથી મસમોટું જુગારધામ શરૂ઼ થયું હતું. આ અંગે થોરાળા પોલીસ મથકના એએસઆઇ બી.જે.જાડેજાને સચોટ માહિતી મળી હતી. પીઆઇ એસ.એન.ગડ્ડુ પીએસઆઇ પી.ડી.જાદવ, એ.એસ.આઇ બી.જે.જાડેજા સહિતના સ્ટાફે બુધવારે રાતે ઉપરોક્ત મકાનમાં દરોડો પાડ્યો હતો. પોલીસે મકાનની તલાસી લેતા નીચેના માળના રૂમ તેમજ ઉપરના માળના રૂમમાં કુંડાળુ વાળીને બેસેલા શખસો જુગાર રમી રહ્યા હતા. પોલીસે મકાનમાં જુગાર રમી રહેલા અમદાવાદના નિલેશ સુરેશભાઇ ખામર, અબ્દુલરહિમ મીમનજી સેરસીયા સહિત કોઠારિયા, સિંધાવદર અને રાજકોટના કુલ ૨૨ શખસની ધરપકડ કરીને રોકડ સહિત કુલ રૂપિયા ૧ લાખ ૯૪ હજાર ૧૦૦નો મુદ્દામાલ કબજે કર્યો હતો. હાજી આસીફ રફાઇએ છેલ્લા ત્રણેક દિવસથી આ ક્લબ શરૂ કરી હતી. દરોડા સમયે આસીફ નાસી છૂટ્યો હોવાથી તે પકડાયા પછી વિશેષ વિગત બહાર આવશે.